I går blev produktionsskolen NVPro Campus, som har afdelinger i Holbæk, Tølløse, Svinninge, Asnæs og Nykøbing Sjælland, erklæret konkurs.

Konkursen berører cirka 220 elever, der er tilknyttet produktionsskolen.

Allan Kristiansen er daglig leder på Værftscafeen. Han skulle have åbnet cafeen klokken 12 i dag, men nu er der ingen, der ved, hvornår dørene til cafeen bliver slået op igen.

Om NVPro En produktionsskole er for unge under 25 år, som ikke har gennemført en ungdomsuddannelse. På Nordvestsjællands Produktionsskole kunne de unge blandt andet arbejde med: Service og reparation af biler og svejseopgaver.

Bygge og arbejde med træ.

Køkken om råvarer, hygiejne og sundhed og selv lære at lave mad.

Sejle, udleje grej og vedligeholde både.

Naturvejledning, passe dyr og grønt arbejde.

Lave mad og betjene gæster på et spisested.

Frisør, make up, negle og design. Kilde: NVPro

Værftscaféen drives normalt af eleverne på skolen. Her hjælper eleverne med at tilberede retterne og betjene kunder, så de får et indblik, i hvad det vil sige at arbejde inden for restaurationsfaget.

Vi står nu med en masse lærere og en masse elever uden at have et sted at møde op i dag. Allan Kristiansen, daglig leder, Værftscafeen

- Vi står nu med en masse lærere og en masse elever uden at have et sted at møde op i dag.

- Vi har aftalt at mødes med dem alle sammen (eleverne, red.) ude på skolerne. Her møder de op og kan få al den information, de kan bruge. Det er ikke noget, lærerne får løn for. Det er noget, lærerne gør frivilligt, fortæller Allan Kristiansen, som er en af de 35 lærere, der er sendt hjem uden løn.

Alle selskaber i cafeen er blevet aflyst. Det gælder også de konfirmationer, der skulle afholdes i cafeen den kommende weekend.

- Vores elever har taget det pænt, fordi vi har været hurtige til at melde det ud, men nogen har læst det i avisen eller på en sms, siger han og tilføjer, at han gerne ville give beskeden personligt til eleverne.

Arbejder på en løsning

En af de institutioner, der nu træder til, er Den Forberedende Grunduddannelse-Sydvestsjælland, der er tovholderinstitution for en del af eleverne.

Her vil man finde en løsning for de elever, der nu står uden en skole.